**Carl Fredrik Seim** (født 1973) er en forhenværende forretningsmann fra Bergen. Han ble kjent da han kjøpte det tradisjonsrike skipsverftet Mjellem & Karlsen Verft som 28-åring i juni 2002. Verftet ble få uker senere slått konkurs og over 300 ansatte mistet jobben.

Tidlig karriere
---------------

Som 21-åring etablerte Seim sitt første selskap, C.F. Seim Regnskapsbyrå AS. Året etter etablerte han selskapet Rosenberg Eiendomsselskap AS sammen med revisor Truls R. Olsen, der Seim fungerte som revisorassistent. Han etablerte løpende ytterligere 11 selskaper, blant disse var Njari Holding AS som senere skulle bli brukt til oppkjøpet av Mjellem & Karlsen Verft.

I 2001 kom Seim i kontakt med Tor Arne Uppstrøm og de inngikk avtale om at et av Seims selskaper skulle kjøpe selskapet Paleum AS som da var eid av Uppstrøms kone. Samme år innledet han et samarbeid med Kjell Knoop om drift av selskapene til Seim.

Oppkjøpet av Mjellem & Karlsen
------------------------------

I 2002 ble Carl Fredrik Seim nærmest over natten en kjendis i Bergen. Den 28 år gamle regnskapsføreren hadde via selskapet Njari Holding AS inngått avtale om oppkjøp av verftet Mjellem og Karlsen, og skulle være den som skulle redde over 400 arbeidsplasser i hjertet av Bergen. Opprinnelig skal dette ha vært Tor Arne Uppstrøms idé. Med seg som rådgivere hadde han de profilerte politikerne Grete Knudsen og Bengt Martin Olsen. Etter noe usikkerhet rundt betalingsevne ble kjøpet endelig gjennomført i juli 2002. Begeistringen snudde fort da verftet bare en drøy måned senere ble slått konkurs. Seim ble beskyldt for å ha brukt selskapets likvider på personlig luksus fremfor lønn til de ansatte. Pengene skal hovedsakelig ha blitt sluset gjennom selskapet Proscan AS som var kontrollert av Seim. Bobestyrer Arne Laastad antydet også at det hadde vært oppkjøpernes plan fra starten å slå selskapet konkurs, men dette ble bestridt av Uppstrøm og Seim.

Personlig konkurs og rettssak
-----------------------------

For Seims øvrige forretninger var korthuset også begynt å rase, og i tur og orden ble selskapene han kontrollerte slått konkurs. 5. juli 2003 ble han arrestert på Bergen lufthavn Flesland, og senere tiltalt for grovt økonomisk utroskap og bedrageri. Han fikk også kjøretøy og eiendommer beslaglagt.

I 2004 ble Seim slått personlig konkurs av bobestyrer i et av selskapene han hadde eid. I borevisors innberetning ble alle hans forretninger gjennomgått, og det ble blant annet avdekket at det i løpet av en 3-årsperiode var blitt overført rundt 80 millioner til Seim, Uppstrøm og Knoop eller selskaper de eide. Om lag halvparten av dette kom fra Mjellem & Karlsen. Det ble også påpekt at Seim hadde gjort store personlige investeringer i kjøretøy og eiendommer.

Rettssaken mot ham i Bergen tingrett startet 28. februar 2007, der aktor la ned påstand om syv og et halvt års fengsel. Seim ble i tingretten dømt til fem og et halvt års ubetinget fengsel, og ble fradømt retten til å drive næringsvirksomhet på livstid. Dommen ble anket, og i 2009 ble han dømt til fire års fengsel i Gulating lagmannsrett, og fradømt retten til å drive næringsvirksomhet i 10 år. Anke til Høyesterett førte ikke frem og dommen ble rettskraftig januar 2010. Medtiltalte i saken var Tor Arne Uppstrøm og advokat Bertrand Vedeler. Uppstrøm ble frikjent, mens Vedeler ble dømt til 1,5 års fengsel for grovt underslag.

Referanser
----------

1. ↑  TV2: *Høyesterett avviser Seims anke*
2. 1 2 3 4 5  «Hele historien om Seim». *Bergensavisen*. 25. februar 2006.
3. ↑  «Skylder konas selskap 30 mill.». *VG*. 1. august 2003.
4. ↑  «Full krig om Mjellemen». *Bergensavisen*. 6. juli 2002.
5. ↑  «Politikere som konsulenter». *Bergensavisen*. 9. juli 2003.
6. ↑  «Bladde opp 150 millioner». *Bergensavisen*. 13. juli 2002.
7. ↑  «Hundrevis rammes av verftskonkurs». *Tidens Krav*. 20. august 2002.
8. ↑  «Sirkus Seim». *Bergensavisen*. 8. juli 2003.
9. ↑  «Seim-millioner funnet i Frankrike». *Dagens Næringsliv*. 30. juli 2003.
10. ↑  «Uppstrøm og Seim truet bobestyreren». *Bergensavisen*. 19. desember 2002.
11. ↑  «Han kan miste alt». *Bergensavisen*. 8. juli 2003.
12. ↑  «Seim er slått personlig konkurs». *Stavanger Aftenblad*. 24. februar 2004.
13. ↑  Aftenposten.no:Seim dømt til fem års fengsel
14. ↑  DN.no: Fire års fengsel for Carl Fredrik Seim

Eksterne lenker
---------------

* Artikkel fra NRK Hordaland (besøkt 17. april 2007 kl. 21:23)
* NRK Hordaland (01/06-07 10:16)